ET Euroopa Liidu Teataja C 298/21

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

(2007/C 298/10)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) NR 510/2006

Muutmistaotlus vastavalt artiklile 9 ja artikli 17 lõikele 2

„BLEU DE GEX HAUT JURA” või „BLEU DE SEPTMONCEL”

EÜ NR: FR/PDO/117/0109/08.09.2005

KPN ( X ) KGT ( )

Taotletud muudatused

1. Spetsifikaadi osa, mida muutmine hõlmab:

— Toote nimetus — Toote kirjeldus — Geograafiline piirkond — Päritolutõend — Tootmismeetod — Seos piirkonnaga — Märgistus — Riiklikud nõuded — Muu [täpsustada]

2. Muudatus(t)e liik:

— Koonddokumendi või kokkuvõtte muutmine — Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet — Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) — Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

Taotletud muudatuste üldine eesmärk on hõlmata kõik vajalikud üksikasjad, et karmistada piimatootmise- ja toote valmistamise tingimusi.

Kõnealused muudatused võimaldavad tugevdada toote seost piirkonnaga, säilitada paremini toote omadusi ja vältida kõrvalekaldeid.

Nimetus: Nimetused „Bleu de Gex'” või „Bleu du Haut-Jura” asendatakse nimetustega „Bleu de Gex Haut-Jura” või „Bleu de Septmoncel”.

Selgitus: võimalike nimetuste lihtsustamine.

Kirjeldus: Esimeses lõigus asendatakse tekst „keskmine kaal 7,5 kg” tekstiga „kaal 6,5–8,5 kilogrammi”.

Selgitus: juustude kaalu täpsem määratlemine.

Teises lõigus asendatakse tekst „juustu koorik on õhuke, kuiv, kollakas, […]” tekstiga „juustu koorik on õhuke, kuiv, valkjaskollakas, […]”.

Selgitus: kooriku täpsem kirjeldamine, kuna traditsiooniliselt võib kõnealuse juustu väline värvus olla ka pigem valge kui kollane.

Kolmandas lõigus asendatakse tekst „juustumass, mis võib olla valge kuni elevandiluuvärvi, on kaetud ühtlaselt jaotunud kahvatute sinakasroheliste hallituslaikudega ning on õrn ja veidi murenev” tekstiga „valge kuni elevandiluuvärvi juustumass on õrn ja kaetud ühtlaselt jaotunud kahvatute sinakasroheliste hallituslaikudega”.

Selgitus: omadus „veidi murenev” oli seotud üksnes teatavate halvasti laagerdunud juustude koorikualuse osaga. Seega aitab kõnealuse märke välja jätmine tootjatel juustude laagerdumist paremini jälgida.

Geograafiline piirkond: Geograafilise piirkonna laiendamine Lancransi ja Léazi kommuunidele ning ühele osale Echenevex', Vesancy, Divonne-les-Bains', Farges'i, Gollonges'i, Sergy, Bellegarde-sur-Valserine'i ja Saint-Claude'i kommuunide territooriumidest.

Selgitus: kõnealused kommuunid (või kommuunide osad) moodustavad 1935. aastal määratletud piirkonnaga ühtse terviku. Teatavad kommuunid või kommuunide osad olid endise määratletud piirkonna äärealadel asuvad sulusalad, mis on praegu uue piirkonnaga liidetud, teised on selle loogiliseks jätkuks. Kõik nimetatud kommuunid vastavad päritolunimetuse kriteeriumidele.

Päritolutõend: Lisatakse tekst „Valmistamise käigus tuleb juustule paigutada elevandiluuvärvi kaseiinetikett, millele on märgitud juustukoja nimi ja juustu valmistamise kuupäev.”

Selgitus: eraldusmärgis võimaldab jälgida paremini igal kuul igas juustukojas valmistatud juustuketaste hulka, kuna märgise väljastab üksnes INAO tunnustatud asutus. Kaseiinetikett võimaldab samuti teada saada iga juustu päritolu ning kontrollida laagerdumisaega.

See võimaldab tagada toote parema jälgitavuse.

Tootmismeetod: Lisatakse järgmine lõik: „Tootmiseks võib kasutada üksnes Montbéliarde'i või Prantsuse simmentali tõugu lehmade piima.”

Selgitus: lubatud on üksnes kõnealuse piirkonna traditsioonilised lehmatõud, kuna nad on kohanenud mägise keskkonnaga ning nende piima kvaliteeti on asjaomase juustu omaduste saamiseks kohandatud.

Lisatakse järgmised lõigud:

„Piimalehmade põhisööt peab koosnema geograafilises piirkonnas asuvatelt rohumaadelt pärit söödast.”

„Ühe ettevõtte kohta peab tõhusalt kasutatav rohumaa pindala olema vähemalt üks hektar piimalehma kohta.”

„Eelkõige kliimaoludest tingitud erandjuhtudel võib INAO teha karja söötmise tagamiseks ajutisi erandeid.”

„Silo ja muud kääritatud sööta ei tohi kasutada piimalehmade söötmiseks ega muuks otstarbeks põllumajandusettevõttes.”

Selgitus: kõnealused meetmed võimaldavad tugevdada seost piima päritolu ja juustu eripära vahel, soodustades värske rohu või heina kasutamist.

Lisatakse järgmine lõik: „Piim tuleb viia juustukotta viivitamata pärast iga lüpsi või vähemalt kord päevas. Piim tuleb jahutada kohe, kui kalgendamine ei toimu kahe tunni jooksul.”

Selgitus: lubatud ajavahemiku lühendamisega välditakse piima kvaliteedi langemist, mis mõjutaks juustu organoleptilisi omadusi.

Seitsmendas lõigus asendatakse tekst „juustu valmistamiseks kasutatavat piima võib säilitada maksimaalselt kaks päeva” tekstiga „Kui piim jahutatakse temperatuurini vahemikus 2–8 °C, võib esimese lüpsi ja kalgendamise vaheline aeg olla maksimaalselt 36 tundi. Kui piim jahutatakse temperatuurini vahemikus 12–16 °C, võib jahutamine kesta maksimaalselt 14 tundi.”

Selgitus: piima säilitamise tähtaega lühendatakse ja säilitamistingimusi täpsustatakse selleks, et takistada piima kvaliteedi langemist ja säilitada seega juustu omadused.

Lisatakse järgmine lõik: „Juustukotta, kus valmistatakse „Bleu de Gex Haut-Jura'd”, võib viia üksnes spetsifikaadile vastavat piima. Kõnealune piim tuleb koguda eraldi mis tahes muust spetsifikaadi tingimustele mittevastavast piimast.”

Selgitus: piimade eraldamine, et lihtsustada spetsifikaadile vastavuse kontrollimist ja tagada seega jälgitavus.

Lisatakse järgmine lõik: „„Bleu de Gex Haut-Jura” tootmiskohas ega selle kõrvalruumides ei või olla ühtegi süsteemi või seadmestikku, millega võiks väga lühikese aja jooksul enne piima kalgendamist soojendada seda temperatuurini üle 40 °C.”

Selgitus: et tagada toorpiima kasutamine, mis on „Bleu de Gex Haut-Jura” valmistamise juures kõige tähtsam omadus.

Lisatakse järgmine lõik: „Piima ei tohi soojendada temperatuurini üle 30 °C.”

Selgitus: piima soojendamise piirmäär vastavalt tavadele.

Lisatakse lõik „Piima kontsentreerimine vesifraktsiooni osalise eraldamise teel enne kalgendamist on keelatud.”

Kaheteistkümnendas lõigus asendatakse tekst „piima kalgendatakse üksnes laabiga” tekstiga „lubatud on üksnes vasikamaost saadud laabid.”

Lisatakse järgmised lõigud:

„Tootmise või laagerdamise käigus on keelatud kasutada mis tahes muid lisa- või abiaineid kui valitud piimhappebakterite kultuure, penicillium glaucum'it, penicillium roqueforti't, soola, laapi.”

„Toorpiimasaaduste, valmistamisjärgus toodete, kalgendi ja värske juustu hoidmine miinuskraadide juures on keelatud.”

„Keelatud on säilitada värsket ja laagerduvat juustu gaasikeskkonnas.”

Selgitus: juustu töötlemise ja lisaainete suhtes kohaldati üldisi eeskirju. Kuid ilmnes, et uued tehnoloogiad, millest teatav hulk hõlmab töötlemist ja lisaaineid, nagu mikrofiltreerimine, piimade osaline kontsentreerimine või laagerdamiseks kasutatavad ensüümid, võivad mõjutada päritolunimetusega juustu omadusi. Eelkõige ei sobi kaitstud päritolunimetusega toodete peamiste omaduste säilitamiseks teatavad ensüüme sisaldavad lisaained.

Seega oli vaja kirjeldada iga päritolunimetuse spetsifikaadis täpsemalt tootmismeetodit, piimadele lisatavaid ja juustude valmistamisel kasutatavaid tavakohaseid lisaaineid ja töötlemismeetodeid tagamaks, et tulevikus ei mõjutaks kontrollimata tegevus päritolunimetustega juustude omadusi.

Lisatakse järgmine lõik: „Juust vormitakse eraldi 36 cm läbimõõduga vormis, mis on kaetud džuut- või linase riidega.”

Selgitus: praeguseni kodifitseerimata traditsioonilise protsessi lisamine spetsifikaati.

Neljateistkümnendas lõigus asendatakse tekst „kuivsoolamine väikestes tünnides 4–6 päeva” tekstiga „Soolamine toimub üksnes pärast vormimist. Kuivsoolamine jämesoolaga peab toimuma iga juustu puhul eraldi väikestes tünnides mitme päeva jooksul. Esimene soolamine toimub 4–6 tundi pärast kalgendi vormimist ning seejärel toimub soolamine mitme päeva jooksul kord päevas. Iga juust seisab eraldi soolatünnis minimaalselt kolm päeva temperatuuril vähemalt 18 °C.”

Selgitus: soolamine on kõnealuse juustu tootmisel oluline etapp ning soolamismeetod on eriomane päritolunimetusele. Seega on kõnealune protsess rangelt kontrollitud, et säilitada juustude kvaliteet ja juustutootjate traditsiooniline oskusteave.

Kuueteistkümnendas lõigus asendatakse tekst „juustu laagerdatakse päritolupiirkonnas vähemalt kolm nädalat alates valmistamiskuupäevast” tekstiga „Juustude laagerdamine kestab vähemalt 21 päeva alates valmistamiskuupäevast, sellest vähemalt 18 päeva tootmiskohtade keldrites.”

Selgitus: piirata liiga vähe laagerdunud juustude transportimisest tulenevat ohtu inimeste tervisele. 18 päevaga on koorik ja Penicillium arenenud piisavalt, et kõnealune oht ära hoida. Traditsiooniliselt ei viida juuste juustukojast välja enne nimetatud aja möödumist.

Lisatakse järgmine lõik: Juust peab seisma kuusepuidust valmistatud riiulitel. Laagerdamistemperatuur peab jääma vahemikku 6–14 °C.

Selgitus: laagerdamise traditsiooniliste eeskirjade määratlemine.

Lisatakse järgmine lõik: „Juustude perforeerimine peab toimuma 8–15 päeva pärast juustu valmistamist.”

Selgitus: perforeerimise traditsiooniliste eeskirjade määratlemine.

Lisatakse järgmine lõik: „Juustude, mille valmistamisest on möödunud 18 või rohkem päeva, minimaalne soolasisaldus (NaCl) on 0,8 grammi 100 g juustu kohta.”

Selgitus: soolamise minimaalne kohustuslik tulemus.

Seos geograafilise piirkonnaga: Seitsmendas lõigus asendatakse tekst „Selles aasade, metsade ja orgudega vahelduvas piirkonnas saab peamiselt Montbéliarde'i tõugu lehmade piim eripärase maitse tänu väga mitmekesisele ja lõhnarikkale taimestikule.” tekstiga „Selles aasade, metsade ja orgudega vahelduvas piirkonnas saab geograafilise piirkonnaga eriti kohanenud Montbéliarde'i ja Prantsuse simmentali tõugu lehmade piim eripärase maitse tänu väga mitmekesisele ja lõhnarikkale taimestikule.”

Selgitus: Montbéliarde'i ja Prantsuse simmentali tõud on piimatootmise piirkonnaga eriti kohanenud ning on kõnealuses sektoris traditsiooniliselt esindatud. Nõue toota piima nimetatud kahest tõust tugevdab seost territooriumiga.

KOKKUVÕTE

NÕUKOGU MÄÄRUS (EÜ) NR 510/2006

„BLEU DE GEX HAUT-JURA” või „BLEU DE SEPTMONCEL”

EÜ NR: FR/PDO/117/0109/08.09.2005

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Institut National de l'Origine et de la Qualité (INAO) Aadress: 51, rue d'Anjou F-75008 Paris Tel: (33) 1 53 89 80 00 Faks: (33) 1 53 89 80 60 E-post: info@inao.gouv.fr

2. Taotlejate rühm:

Nimi: Syndicat interprofessionnel du Bleu de Gex/Haut-Jura Aadress: Valparc — Espace Valentin F-25048 Besançon Cedex Tel: (33) 3 81 53 22 30 Faks: (33) 3 81 53 59 31 E-post: bleudegexhaujura@wanadoo.fr Koosseis: tootjad/töötlejad ( X ) muud ( )

3. Toote liik:

Klass 1.3: Juust

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Beu de Gex Haut-Jura” või „Bleu de Septmoncel”

4.2. Kirjeldus: Lehma toorpiimast valmistatud sinihallitusjuust, mida ei kuumtöödelda ega pressita, tasaste külgede ja kergelt kumera põhjaga ketta kujuline, vormitud 36 cm läbimõõduga vormis, kaalub 6,5–8,5 kg, sisaldab pärast täielikku kuivatamist 100 g juustu kohta vähemalt 50 g rasvaineid ning vähemalt 52 g kuivaineid.

4.3. Geograafiline piirkond: Jura mäed, st Haut Jura, läbivad Aini ja Jura departemangu, sealhulgas järgmiseid kommuune:

Aini departemang

Gex' ringkond:

— Gex' kanton, järgmised kommuunid: Gex, Lélex ja Mijoux ning Crozet', Echenevex', Vesancy ja Divonne-les-Bains' kommuunide alad, mis asuvad vähemalt 800 m kõrgusel.

— Collonges'i kanton, järgmised kommuunid: Chèzery-Forens, Confort, Lancrans, Léaz ning Péroni, Farges'i, Collonges'i ja Saint-Jean-de-Gonville'i kommuunide alad, mis asuvad vähemalt 800 m kõrgusel.

— Ferney-Voltaire'i kanton: Thoiry ja Sergy kommuunide alad, mis asuvad vähemalt 800 m kõrgusel.

Nantua ringkond:

— Bellegarde-sur-Valserine'i kanton, järgmised kommuunid: Champfromier, Giron, Montanges, Plagne ja Saint-Germain-de-Joux ning Billiat', Châtillon-en-Michaille', Injoux-Génissiat' ja Villes'i kommuunide alad, mis asuvad vähemalt 800 m kõrgusel ning Bellegarde-sur-Valserine'i kommuuni ala, mis asub Rhône'ist või Valserine'ist kirdes.

— Brénod' kanton, järgmised kommuunid: Grand-Abergement ja Petit-Abergement.

— Oyonnax' kanton, järgmised kommuunid: Belleydoux ja Echallon.

— Nantua kanton, järgmised kommuunid: Apremont, Charix, Lalleyriat ja Le Poizat.

Jura departemang

Saint-Claude'i ringkond:

— Bouchoux' kanton.

— Morez' kanton, järgmised kommuunid: Lézat, Longchaumois, La Mouille, Prémanon ja Tancua.

— Saint-Claude'i kanton, järgmised kommuunid: Chassal, Lajoux, Lamoura, Lavancia-Epercy (välja arvatud Epercy kommuuni endisele jaotusele vastav kommuuni osa), Molinges, Les Molunes, La Rixouse, Saint-Claude, Septmoncel, Vaux-lès-Saint-Claude, Villard-Saint-Sauveur ja Villard-sur-Bienne.

— Saint-Laurent-en-Grandvaux' kanton, järgmised kommuunid: Château-des-Prés, La Chaumusse, Chaux-des-Prés, La Chaux-du-Dombief, Fort-du-Plasne, Grande-Rivière, Lac-des-Rouges-Truites, Les Piards, Prénovel, Saint-Laurent-en-Grandvaux, Saint-Maurice-Crillat (välja arvatud Crillat' endisele kommuunile vastav kommuuni osa) ja Saint-Pierre.

4.4. Päritolutõend: Kõik piimatootjad, meiereid ja valmimiskeldrid täidavad riikliku päritolunimetuste instituudi INAO registreeritud vastavusdeklaratsiooni, mille abil viimane saab kõik asjaomased ettevõtjad kindlaks teha. Ettevõtjad peavad INAO jaoks pidama registreid ning säilitama kõik piima ja juustude päritolu, kvaliteedi ja tootmistingimuste kontrollimiseks vajalikud dokumendid.

Toote päritolunimetuse omaduste kontrollimisel teostatav analüütiline ja organoleptiline uuring peab tagama toodete vastavuse päritolunimetuse kvaliteedile ja tunnustele.

Valmistamise käigus tuleb juustule paigutada elevandiluuvärvi kaseiinetikett, mis võimaldab juustukoda tuvastada. Etiketil on kirjas juustukoja nimi ja juustu valmistamise kuupäev.

4.5. Tootmismeetod: Piima toodetakse, töödeldakse juustuks ja laagerdatakse geograafilises piirkonnas.

Juustu tootmiseks kasutatav piim peab pärinema üksnes Montbéliarde'i või Prantsuse simmentali tõugu lehmadelt. Piimalehmade põhisööt peab koosnema geograafilises piirkonnas asuvatelt rohumaadelt pärit söödast. Silo ja muu kääritatud sööt, näiteks kiletatud heinapallid, on põllumajandusettevõttes ja mäletsejaliste karjade söötmisel keelatud.

„Bleu de Gex'” tootmine on jäänud väga traditsiooniliseks: piima kalgendamisel saadud kalgend tükeldatakse, segatakse ja vormitakse. Kõik nimetatud toimingud tehakse jätkuvalt käsitsi. Kuivsoolamine, mis toimub jätkuvalt eraldi tünnis ja mitu päeva, annab koorikule ja juustumassile väga erilise tekstuuri. Kääritamine toimub jahedas ja niiskes keldris, kus „Bleu de Gex” seisab vähemalt kolm nädalat kuusepuidust valmistatud riiulitel. Igasuguste lisa- või abiainete kasutamine tootmisel või kalgendamisel, välja arvatud valitud piimhappebakterite kultuurid, penicillium glaucum, penicillium roqueforti, sool või laap, on keelatud.

4.6. Seos piirkonnaga: „Bleu de Gex” pärineb 14. sajandist, mil saabusid Dauphiné mungad, kes asusid elama Haut Jura Saint Claude'i kloostrisse ja tõid endaga kaasa sinihallitusjuustu valmistamise oskused. Juustu hakatakse nimetama „Bleu de Gex”. 1935. aastal antakse Nantua ringkonnakohtu otsusega ning hiljem 20. septembri 1977. aasta määrusega päritolunimetus „Bleu de Gex”, teiste nimedega „Bleu de Haut Jura” või „Bleu de Septmoncel”.

„Bleu de Gex” on mägise piirkonna juust, mille erilised omadused tulenevad Haut Jura mägise ala iseärasustest, mida iseloomustavad mitmekesise ja lõhnaküllase taimestikuga rohumaad, samuti oskusteabest, mis toetub sajanditepikkustele traditsioonidele, mida kasutatakse veel praegugi käsitööettevõtetes. „Bleu de Gex'” tootmiseks kasutatav piim saadakse Montbéliarde'i ja Prantsuse simmentali tõugu lehmadelt, kes on määratletud geograafilise tootmispiirkonnaga eriti kohanenud.

4.7. Kontrolliasutus:

Nimi: Institut National de l'Origine et de la Qualité (INAO) Aadress: 51, rue d'Anjou F-75008 Paris Tel: (33) 1 53 89 80 00 Faks: (33) 1 53 89 80 60 E-post: info@inao.gouv.fr

Riiklik päritolunimetuste instituut (Institut National des Appellations d'Origine, INAO) on juriidilise isiku staatusega avalik-õiguslik haldusasutus, mis kuulub põllumajandusministeeriumi alla.

INAO vastutab päritolunimetust kandvate toodete tootmistingimuste kontrollimise eest.

Määratletud geograafilise piirkonna ja mis tahes tootmistingimuse mittejärgmine toob kaasa päritolunimetuse mis tahes vormis või eesmärgil kasutamise keelu.

Nimi: Direction Générale de la Concurrence, de la Consommation et de la Répression des Fraudes (DGCCRF) Aadress: 59, Boulevard Vincent Auriol F-75703 Paris Cedex 13 Tel: (33) 1 44 87 17 17 Faks: (33) 1 44 97 30 37 E-post: C3@dgccrf.finances.gouv.fr

DGCCRF on majandus-, rahandus- ja tööstusministeeriumi talitus.

4.8. Märgistus: Toode peab kandma INAO lühendit sisaldavat logo, kontrollitud päritolunimetuse märkeid ja päritolunimetust. Lisaks on kohustuslik vajutada tootmise käigus igale juustule sõna „Gex”.